มิลล์คอนเพิ่มทุนฮุบTSSI
ต่อยอดผลิตเหล็กลวดคุณภาพคลอดหุ้นกู้3บาท-ขายเจาะจง
13 ต.ค. 2554

ต่อยอดผลิตเหล็กลวดคุณภาพคลอดหุ้นกู้3บาท-ขายเจาะจง
มิลล์คอน คลอดหุ้นกู้ขาย 3 บาท นำเงินกว่า 3,000 ล้านบาท เพิ่มทุนบริษัทลูก ใช้เทกโอเวอร์ TSSI ต่อยอดธุรกิจผลิตเหล็กเส้นลวดคุณภาพพิเศษ
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัสทรีส์ (MILL) เปิดเผยว่า บริษัทจะเพิ่มทุนจดทะเบียนจาก 875 ล้านบาท เป็น 1,218 ล้านบาท โดยออกหุ้นใหม่อีก 858 ล้านหุ้น มูลค่าที่ตราไว้หุ้นละ 0.40 บาท
สำหรับหุ้นเพิ่มทุน แบ่งเป็น 2 ส่วน คือ จำนวน 603 ล้านหุ้น รองรับหุ้นกู้แปลงสภาพ ซึ่งเสนอขายหุ้นละ 3 บาท รวมมูลค่า 1,809 ล้านบาท ที่เหลือ 255 ล้านหุ้น จัดสรรขายให้ Deutshe Invertitions (DEG) และนักลงทุนเฉพาะเจาะจง ราคาไม่ต่ำกว่าหุ้นละ 2.70 บาท
นอกจากนี้ MILL ได้ลงทุนเพิ่มในบริษัท โอเชี่ยน โพรฟิท (OP) โดยซื้อหุ้นเพิ่มทุน OP จำนวน 15 ล้านหุ้น ราคาพาร์ 100 บาท รวมมูลค่าซื้อ 1,500 ล้านบาท ส่งผลให้ถือหุ้น OP ทั้งหมด 99.54% มีฐานะเป็นบริษัทย่อย MILL
จากนั้น OP จะเข้าเทกโอเวอร์บริษัท อุตสาหกรรมเหล็กกล้าไทย (TSSI) มูลค่า 3,065 ล้านบาท โดยการซื้อที่ดิน จำนวน 72 แปลง รวมเนื้อที่ 579 ไร่ สิ่งปลูกสร้างและเครื่องจักรทั้งหมด 95 เครื่อง เพื่อใช้ผลิตเหล็กลวด (Wire Rod)
TSSI ก่อตั้งเมื่อปี 2537 ทุนจดทะเบียนชำระแล้ว 4,220 ล้านบาท มีกลุ่มเลี่ยวไพรัตน์ ถือหุ้นใหญ่ และอื่นๆ ลีสวัสดิ์ตระกูล ธนาคารกรุงเทพ ไออาร์พีซี และผู้ค้าเหล็กอื่นๆ
วัตถุประสงค์การตั้ง TSSI เพื่อผลิตเหล็กครบวงจร ทดแทนการนำเข้าและส่งออกในภูมิภาคเอเชียตะวันออกเฉียงใต้ ซึ่งประกอบด้วย การถลุง การหลอม การหล่อ และการรีด โดย TSSI ได้เริ่มการก่อสร้างโรงรีดเหล็กลวดขึ้นก่อน ในปี 2538 ส่วนการถลุง หลอม และการหล่อ ได้ชะลอโครงการ และปี 2550 หยุดการผลิตและปิดโรงงานชั่วคราว โดยโรงรีดเหล็กลวดมีกำลังการผลิตรวม 5 แสนตันต่อปี ผลดำเนินงานปี 2552 ขาดทุนสุทธิ 929 ล้านบาท และปี 2553 ขาดทุน 463 ล้านบาท
นายสิทธิชัย กล่าวว่า เงินทุนที่ใช้ซื้อ TSSI ส่วนหนึ่งมาจาก MILL เพิ่มทุนใน OP จำนวน 1,500 ล้านบาท และกู้สถาบันการเงิน 1,565 ล้านบาท
“การซื้อทรัพย์สิน TSSI เป็นการต่อยอดธุรกิจให้กับ MILL ซึ่งมีเตากรีนมิลล์ สามารถผลิตวัตถุดิบป้อนให้ TSSI รีดเป็นเหล็กเกรดพิเศษได้ทันที จากเดิมที่ MILL ผลิตเหล็กเกรดพิเศษได้เพียง 10% ของการผลิต จะเพิ่มเป็น 30% เพิ่มยอดขายให้กับ MILL และขยายตลาดได้ไม่ยาก ทดแทนการนำเข้าเหล็กลวดพิเศษซึ่งปกตินำเข้าปีละ 8 แสนตันต่อปี ราคานำเข้าเฉลี่ยกว่า 30 บาท” นายสิทธิชัย กล่าว